Еңбегімен мерейі үстем болған ұстаз

Жүз жылға жақын тарихы бар мектебімізде сан қилы тағдыры мен өмірдің соқтықпалы, соқпағы бар кезеңдерінде талай мәртебесі биік, өз шығармашылық жолдарымен тайға таңба басқандай із қалдырған ұстаздарымыз баршылық. Солардың ішіндегі бірегейі, өз атынан шәкіртінің атағы мен біліктілігін жоғары қоя білген қадірлі, ардагер ұстаз - Құрманғожин Ғазез Айдарханұлы.

Ғазез Айдарханұлы 1948 жылы тамыздың 22күні сол кездегі Көкшетау облысы, Көкшетау ауданы, Қызылсая елді мекенінде дүниеге келеді. Мектепте екпінділер қатарында оқып, 1965 жылы тамамдап, 1967 жылға дейін өзі оқыған Қызылсая орта мектебінде дене шынықтыру пәнінің мұғалімі болып қызмет атқарады. 1967 жылы Петропавл қаласындағы педагогикалық институттың дене тәрбиесі факультетіне түсіп, 1971 жылы бітіріп шығады.

Ғазез Айдарханұлы грек-рим күрес түрімен айналысып, облыстық, республикалық жарыстарда жүлделі орындарға ие болған.Күрес түрінен спорт шебері. Институттан кейін бір жылдай Елтай орта мектебінде дене шынықтыру пәнінің мұғалімі болып жұмыс істейді. 1972 жылы әскер қатарына алынып, отан алдындағы міндетті борышын өтеп келгеннен кейін Көкшетау ауданы, Симферополь ауылының орта мектебінде дене шынықтыру пәнінің мұғалімі мен әскери жетекші болып қызмет атқарады. 1974 жылдан бастап ұстаздық еңбек жолын өзінің туған жері Қызылсая орта мектебінде мектеп интернатының меңгерушісі қызметінде жалғастырырады.

1974 жылы өзі оқыған оқу орнының түлегі, орыс тілі мен әдебиеті пәнінің маманы Ботагөз Өмірбайқызымен бас қосып, отау құрады.

Қазірде ұлын ұяға, қызын қияға қондырған қос ардагер ұстаздар, зейнеткерлік демалысында. Үлкен қызы Динара Қарағанды қаласының финанс және кредит бөлімін, екінші қызы Бибігүл Астана қаласындағы Еуразия университетінің заң бөлімін, ұлы Данияр әке жолын қуып, Петропавл қаласындағы педагогикалық институтының дене шынықтыру бөлімін, кіші қызы Әсел де жоғары оқу орнында финансист бөлімін тамамдап, барлығы мамандықтары бойынша қызмет жасауда.

Ғазез Айдарханұлы ұстаздық еткен ғұмырында шәкірттерін спорт пен әскери жағынан ғана дамытып қойған жоқ. Халқымыздың ұлттық ойыны Тоғызқұмалақты дамытып, бұл салада да ерен жетістіктерге жете білген үлкен жүректі ұстаз десем артық айтқандық болмас. Қызылсая орта мектебінің сол кездегі мектеп директоры тоғызқұмалақ үйірмесін ашуға дәнекер болған Өтежан Мұратұлының бастамасымен Ғазез Айдарханұлы үйірме жетекшісі болып зейнет жасынан кейін де жұмыс жасады.

"Ұстаздық қылған жалықпас, үйретуден балаға" дегендей, тәжірибесі мен тәлімі мол ұстаз адал еңбегінің жемісін шәкірттерінің жеңістері арқылы сан мәрте дәлелдеді. 2003 жылы Павлодар қаласында өткен республикалық чемпионатта тоғызқұмалақ жарысында Фариза Бексұлтанова алтын медаль иегері атанды. 2004 жылы Абай Сабитов Қазақстан чемпионатында қола жүлде, кейін алтын медаль иегері атанды. Аудандық, облыстық, республикалық жарыстарда басқа да шәкірттері сан мәрте жүлде алып, мектебіміздің мәртебесін көтерді.

Қазір де Ғазез ағай құрметті еңбек демалысында. Жақында, 2023 жылдың 14 сәуірінде Қазақстан Республикасы Тоғызқұмалақ Спорт Федерациясынан Ғазез Айдарханұлына "Тоғызқұмалақ қайраткері" төс белгісімен марапатталғаны жөнінде қуанышты хабар алдық. Ғазез ағайдың жеңісі мектебіміздің, ауылдың, ауданның қала берді облыстың да мерейі екені һақ. Осындай шығармашылығы мол тұлғаның шәкірт дайындаудағы үздік әдісі мектебімізге үлгі. Бар саналы ғұмырын мектебі мен шәкірттеріне арнаған үлкен жүректі, кеңпейіл ұстаздардың ұстазы Ғазез ағайға алғысымыз шексіз. Бүгінде Ғазез ағай мерейлі 75 жасқа толып отыр. Жанұясының махаббаты мен шәкірттерінің алғысына бөленіп, әлі де талай жасты еңсеріп, ұзақ ғұмыр кешуіне алла нәсіп етсін.

Қызылсая ауылының ЖОББ мектебінің

Қазақ тілі мен әдебиет пәнінің мұғалімі Бегалина Р.Т.